รัฐบาลไทย-ข่าวทำเนียบรัฐบาล-BANGKOK JOB FAIR 2021 สองวันคนสมัครงานกว่า 3 พันครั้ง ผู้เข้าร่วมงานกว่า 5 พันคน
วันอาทิตย์ที่ 28 มีนาคม 2564
BANGKOK JOB FAIR 2021 สองวันคนสมัครงานกว่า 3 พันครั้ง ผู้เข้าร่วมงานกว่า 5 พันคน
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า ผลการจัดงาน BANGKOK JOB FAIR 2021 ณ ฟอร์จูนสตรีท ศูนย์การค้าฟอร์จูนทาวน์ ระหว่างวันที่ 26-27 มีนาคม 2564 มีผู้เข้าร่วมงาน 5,146 คน ผู้ลงทะเบียนสมัครงาน 3,462 ครั้ง
โดยสมัครงานผ่าน QR-code ของกรมการจัดหางาน 1,015 ครั้ง และสมัครงานผ่านนายจ้างโดยตรง 2,447 ครั้ง จากตําแหน่งงานที่กระทรวงแรงงาน เตรียมไว้ จํานวน 5,480 อัตรา
"BANGKOK JOB FAIR 2021 นี้เป็นงานที่จัดขึ้นโดยมีเป้าหมายเพื่อบรรเทาผลกระทบจากโควิด-19 และลดปัญหาการว่างงาน โดยส่งเสริมการมีงานทําให้แก่ ผู้ว่างงาน ผู้ถูกเลิกจ้าง ผู้ได้รับผลกระทบจากโควิด-19 และคนไทยทุกคนที่ประสงค์จะหางานทํา ซึ่งได้รับความร่วมมืออย่างดีจากศูนย์การค้าฟอร์จูนทาวน์ และนายจ้าง/สถานประกอบการชั้นนําทั้ง 40 แห่ง ในเรื่องนี้กระทรวงแรงงานต้องขอขอบคุณทุกท่านที่ผนึกกําลังกัน เปิดโอกาสให้กับผู้ว่างงานได้เข้าถึงตําแหน่งงาน เพื่อนําไปสู่การมีงานทํา มีรายได้ มีคุณภาพชีวิตที่ดี ตามที่พล.อ.ประยุทธ์ จันทร์โอชา นายกรัฐมนตรี เน้นย้ํามาโดยตลอดว่าคนไทยที่ประสงค์ทํางานต้องได้รับโอกาส สามารถเข้าถึงการจ้างงานที่สะดวกรวดเร็ว เพื่อให้มีรายได้เลี้ยงดูตนเองและครอบครัว” รัฐมนตรีว่าการกระทรวงแรงงาน กล่าว
ด้านนายสุชาติ พรชัยวิเศษกุล อธิบดีกรมการจัดหางาน กล่าวว่า แม้งาน BANGKOK JOB FAIR 2021 ที่จัดขึ้นเป็นเวลา 2 วัน ระหว่างวันที่ 26 – 27 มีนาคม 2564 ณ ฟอร์จูนสตรีท ศูนย์การค้าฟอร์จูนทาวน์ กรุงเทพมหานคร จะจบลงแล้ว แต่กรมการจัดหางานยังมุ่งมั่นทําหน้าที่ส่งเสริมการมีงานทําให้คนไทยต่อไป โดยจะมีการจัดกิจกรรมนัดพบแรงงาน และกิจกรรมส่งเสริมการประกอบอาชีพอิสระในแต่ละจังหวัด ขอให้ผู้ต้องการหางานทํา ผู้ต้องการเปลี่ยนงาน และผู้ที่กําลังว่างงานติดตามข่าวสารการจัดกิจกรรมได้จากเว็บไซต์กรมการจัดหางาน www.doe.go.th
“สําหรับผลการจัดงาน BANGKOK JOB FAIR 2021 ที่เพิ่งจบลงมีกิจกรรมภายในงาน ประกอบด้วย
1. กิจกรรมรับสมัครงาน และสัมภาษณ์งานจากนายจ้าง/สถานประกอบการชั้นนําที่เป็นที่รู้จักกันแพร่หลาย จํานวน 40 แห่ง เช่น บริษัท ทรู คอร์ปอเรชั่น จํากัด (มหาชน) บริษัท เอกชัย ดีสทริบิวชั่น ซิสเทม จํากัด บริษัท ฟู้ดแลนด์ซุปเปอร์มาร์เก็ต จํากัด บริษัท สยามแม็คโคร จํากัด (มหาชน) บริษัท ซินเน็ค (ประเทศไทย) จํากัด (มหาชน)บริษัท ไอ.ซี.ซี.อินเตอร์เนชั่นแนล จํากัด (มหาชน) บริษัท บางจากกรีนเนท จํากัด บริษัท คอมเซเว่น จํากัด (มหาชน) บริษัท รีโน (ประเทศไทย) จํากัด เป็นต้น มีตําแหน่งงาน จํานวน 5,480 อัตรา ผู้ลงทะเบียนสมัครงาน 3,462 ครั้ง โดยสมัครงานผ่าน QR-code ของกรมการจัดหางาน 1,015 ครั้งและสมัครงานผ่านนายจ้าง/สถานประกอบการโดยตรง 2,447 ครั้ง
2. กิจกรรมส่งเสริมการประกอบอาชีพอิสระ โดยการสาธิตการประกอบอาชีพที่เป็นที่รู้จัก ได้รับความนิยม และเป็นที่ต้องการของตลาดงาน จํานวน 20 อาชีพ ประกอบด้วย การทํากระเป๋าบุผ้าปักริบบิ้น เทียนหอม (Soy wax) จากไขถั่ว สร้อยข้อมือจากหิน สายคล้องหน้ากากอนามัย สบู่สมุนไพร ตะกร้าผ้าย้อมคราม กระเป๋าเครื่องสําอาง แต่งขวดโหลสวย กระเป๋าคล้องคออเนกประสงค์ แต่งถาดไม้ด้วยโมเสก หมวกวินเทจ กระเป๋าใส่ขวดไวน์ สบู่สมุนไพร กระเป๋า Origami นาฬิกาด้วยผ้าสวย กระเป๋าสะพายลายสวย การทําเค้กกล้วยหอม ขิงอ่อนดอง บราวนี่ กระเทียมโทนดอง ซึ่งมีผู้เข้าร่วมกิจกรรม ทั้งสิ้น 560 คน
3. การให้บริการของหน่วยงานในสังกัดกระทรวงแรงงาน โดยกรมการจัดหางาน ให้บริการจัดหางานสําหรับคนพิการและผู้สูงอายุแก่ผู้รับบริการ ทั้งสิ้น 39 คน กรมสวัสดิการและคุ้มครองแรงงาน ให้บริการคําปรึกษา คําแนะนํา ตามพรบ.คุ้มครองคนหางานแก่ผู้รับบริการทั้งสิ้น 10 คน กรมพัฒนาฝีมือแรงงาน ให้บริการคําปรึกษา คําแนะนํา การฝึกทักษะฝีมือแรงงานแก่ผู้รับบริการ ทั้งสิ้น 80 คน สํานักงานประกันสังคม ให้บริการคําปรึกษา คําแนะนํา การขึ้นทะเบียนประกันตน ม.33, ม.39, ม.40 และสิทธิประโยชน์ต่างๆ ตามพรบ.ประกันสังคมแก่ผู้รับบริการ ทั้งสิ้น 1,250 คน สถานพยาบาลจากโรงพยาบาลวิภาราม ให้บริการตรวจสุขภาพฟรีแก่ผู้รับบริการ ทั้งสิ้น 141 คน” อธิบดีกรมการจัดหางาน กล่าว
ทั้งนี้ ผู้ที่ต้องการหางานทํา นายจ้าง/สถานประกอบการที่มีความประสงค์จะรับคนเข้าทํางาน สามารถใช้บริการจัดหางานผ่านเว็บไซต์ smartjob.doe.go.th และสามารถสอบถามรายละเอียดเพิ่มเติมได้ที่ สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1 – 10 หรือ สายด่วนกระทรวงแรงงาน โทร.1506 กด 2 กรมการจัดหางาน และสายด่วนกรมการจัดหางาน โทร.1694